Az állampolgári jogok országgyűlési biztosának
Jelentése
az OBH 5180/2004. számú ügyben

Előadó: dr. Gáspárné dr. Pere Katalin
Az eljárás megindulása
A panaszos beadványa szerint 2004. február elején benyújtott kérelmét a Nyugdíjfolyósító Igazgatóság nem bírálta el, majd érdeklődésére azt a tájékoztatást kapta, hogy nem érkezett meg a kérelme. Az újra beadott kérelmét az Igazgatóság elutasította, fellebbezését pedig nem bírálta el.
Tekintettel arra, hogy a kifogásolt határozatot a panaszos nem csatolta, valamint arra, hogy kérte beadványában közölt adatai „zárt kezelését”, tájékoztattam, hogy érdemben csak akkor tudok ügyével foglalkozni, ha a fenti kikötésétől eltekint, melyre időközben az engedélyező válasz megérkezett, továbbá panaszos pontosította, hogy információi szerint ügye még felülvizsgálat alatt van.
A panasz alapján felmerült az Alkotmány 2. § (1) bekezdésében deklarált jogállamiságból levezethető tisztességes eljáráshoz való alkotmányos alapjog sérelmének lehetősége, melynek igazolásához, valamint a valós tényállás feltárásához vizsgálatot indítottam. A vizsgálat lefolytatására az állampolgári jogok országgyűlési biztosáról szóló 1993. évi LIX. törvény 18. § (3) bekezdése alapján az Országos Nyugdíjbiztosítási Főigazgatóság Főigazgatóját kértem fel.

Érintett alkotmányos jogok
A jogállamiságból fakadó tisztességes eljáráshoz való jog [Alk. 2. § (1 bek.]

Alkalmazott jogszabályok 
A társadalombiztosítási nyugellátásról szóló 1997. évi LXXXI. törvény (Tny.)
A közoktatásról szóló 1993. évi LXXIX. törvény
A felnőttképzésről szóló 2001. évi CI. törvény

A tényállás és a vizsgálat megállapításai
A panaszos 2001. április 1-jéig részesült árvaellátásban az 1999. június 18-án elhunyt édesapja jogán. 2004. február 26-án kelt levelében méltányossági árvaellátást kért arra hivatkozással, hogy nappali tagozatos hallgatói jogviszonyt létesített az SVS City Média Oktatóközponttal. A Nyugdíjfolyósító Igazgatóság 2004. március 16-án kelt válaszában tájékoztatta panaszost arról, hogy a megnevezett intézményben iskolarendszeren kívüli oktatásban részesül, ezért árvaellátás továbbfolyósítására nincs lehetőség. A panaszos azonban a 2004. június 2-án kelt leveléhez mellékelten árvaellátás megállapítására irányuló igényt terjesztett elő. Az igényt a Nyugdíjfolyósító Igazgatóság a 2004. július 12-én kelt határozatával elutasította.
A panaszos a határozat ellen benyújtott fellebbezésében arra hivatkozott, hogy az Oktatási Minisztérium honlapján az OKÉV felnőttképzési intézmények nyilvántartása alatt megtalálható az SVS City Média Szolgáltató Kft., mint a 07047102 nyilvántartási számon bejegyzett intézmény.
A másodfokú közigazgatási eljárás során a Nyugdíjfolyósító Igazgatóság az Országos Nyugdíjbiztosítási Főigazgatóság véleményét kérte arra vonatkozóan, hogy a konkrét ügyben az iskolai igazolást figyelembe véve az árvaellátásra jogosultság újra megállapítható-e.
A társadalombiztosítási nyugellátásról szóló 1997. évi LXXXI. törvény 55. § (1) és (3) bekezdés b) pontja alapján az árvaellátás az árva tizenhatodik életévének betöltéséig jár. Ha a gyermek oktatási intézmény nappali tagozatán tanul, az árvaellátás a tanulmányok tartamára, de legfeljebb a 25. életév betöltéséig jár. Iskolai tanulmányok címén azt a gyermeket is megilleti az árvaellátás, aki 25 évesnél fiatalabb és felnőttoktatás keretében folytat tanulmányokat.
A közoktatásról szóló 1993. évi LXXIX. törvény 78. § (4) bekezdés alapján a felnőttoktatás megszervezhető
a) az e célra létesített - e törvény 20. §-a (1) bekezdésének b)-d) és f) pontjában felsorolt (általános iskola, gimnázium, szakközépiskola, gyógypedagógiai és konduktív pedagógiai nevelési oktatási intézmény) - iskolákban, illetve
b) a nappali rendszerű iskolai oktatás céljára létesített iskolának a felnőttoktatási tagozatán, osztályában, csoportjában.
A felnőttképzésről szóló 2001. évi CI. törvény 9. § (1) bekezdés b) pontja szerint a felnőttképzést folytató intézmények nyilvántartása közoktatási intézmény esetén tartalmazza az OM azonosító számot.
Az Országos Nyugdíjbiztosítási Főigazgatóság tájékoztatása szerint a megküldött igazolás, továbbá a Kft. oktatási referensével folytatott megbeszélés alapján az SVS  City Média Szolgáltató Kft. nem rendelkezik OM azonosítóval, nem akkreditált intézmény, így nem tekinthető közoktatási intézménynek. Az Oktatóközpont közlése szerint az intézményükben tanulók tanfolyami képzésben vesznek részt. A képzés típusa: nappali jellegű iskolarendszeren kívüli, amely azt jelenti, hogy a képzés résztvevői nem állnak a képző intézménnyel tanulói vagy hallgatói jogviszonyban. 
A másodfokú eljárás eredményeként a jogosultsági feltételek hiánya miatt a Nyugdíjfolyósító Igazgatóságnak a panaszos árvaellátási igényét el kellett utasítani.
A panaszos tehát a 2004. február 26-án benyújtott beadványára választ kapott. A 2004. június 2-án kelt igényét a Nyugdíjfolyósító Igazgatóság már a 2004. július 12-én kelt határozatával elutasította. A másodfokú eljárás során rendkívüli gondossággal járt el a Nyugdíjfolyósító Igazgatóság, amikor a Főigazgatóságtól szakmai állásfoglalást kért és erről a panaszost az Igazgatóság főosztályvezető jogtanácsosa a 2004. szeptember 1-jén kelt levelében tájékoztatta.
Mindebből következően a vizsgálat alkotmányos alapjoggal összefüggésben nem állapított meg visszásságot, a panaszos árvaellátásának megállapítására a jogszabályban előírt jogosultsági feltételek hiányában nincs lehetőség. 
A vizsgálatot lezártnak tekintem.

Budapest, 2004. november 15.

Lenkovics Barnabás sk.